DA Den Europæiske Unions Tidende L 273/31

KOMMISSIONENS GENNEMFØRELSESFORORDNING (EU) 2016/1786

af 7. oktober 2016

om ændring af gennemførelsesforordning (EU) nr. 908/2014 for så vidt angår udgiftsanmeldelser for programmerne for udvikling af landdistrikterne

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig forordningens artikel 36, stk. 6, og

ud fra følgende betragtninger:

(1) I henhold til artikel 36, stk. 7, i forordning (EU) nr. 1306/2013 finder artikel 83 i Europa-Parlamentets og Rådets forordning (EU) nr. 1303/2013 (2) anvendelse på mellemliggende betalinger til landdistriktsprogrammer. Artikel 83 i forordning (EU) nr. 1303/2013 indeholder regler om afbrydelse af betalingsfristen. Artikel 22 i Kommissionens gennemførelsesforordning (EU) nr. 908/2014 (3) fastsætter, hvordan udgifterne til de enkelte landdistriktsprogrammer skal anmeldes. Af hensyn til sammenhængen med bestemmelserne i artikel 83 i forordning (EU) nr. 1303/2013 bør der i artikel 22, stk. 4, i gennemførelsesforordning (EU) nr. 908/2014 kun åbnes mulighed for, at den ved subdelegation bemyndigede anvisningsberettigede kan afkræve medlemsstaten yderligere oplysninger og afbryde fristen for den mellemliggende betaling, når en udgiftsanmeldelse er ufuldstændig, eller Kommissionen har behov for yderligere afklaringer på grund af ufuldstændige oplysninger, uoverensstemmelser eller divergerende fortolkninger.

(2) Gennemførelsesforordning (EU) nr. 908/2014 bør derfor ændres.

(3) Bestemmelserne i denne forordning er i overensstemmelse med udtalelse fra Komitéen for Landbrugsfondene —

VEDTAGET DENNE FORORDNING:

Artikel 1

Artikel 22, stk. 4, første afsnit, i forordning (EU) nr. 908/2014 affattes således:

»4. I tilfælde, hvor den ved subdelegation bemyndigede anvisningsberettigede kræver yderligere overvågning på grund af manglende eller uklare oplysninger eller som følge af en uenighed, divergerende fortolkninger eller uoverensstemmelser om en udgiftsanmeldelse for en referenceperiode, som bl.a. skyldes manglende indsendelse af de oplysninger, der kræves i henhold til forordning (EU) nr. 1305/2013 og de retsakter fra Kommissionen, der er vedtaget i medfør af nævnte forordning, skal medlemsstaten, efter anmodning fra den ved subdelegation bemyndigede anvisningsberettigede, indgive yderligere oplysninger inden for en frist, som fastsættes i nævnte anmodning, alt efter hvor alvorligt problemet er, jf. dog artikel 83 i forordning (EU) nr. 1303/2013.«

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. oktober 2016. På Kommissionens vegne Jean-Claude JUNCKER Formand

(1) EUT L 347 af 20.12.2013, s. 549.

(2) Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).

(3) Kommissionens gennemførelsesforordning (EU) nr. 908/2014 af 6. august 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, økonomisk forvaltning, regnskabsafslutning, regler om kontroller, sikkerhedsstillelse og åbenhed (EUT L 255 af 28.8.2014, s. 59).